Борис Младенов-Young
Вървим по Coogee bay road рано двама…

chitanka.info

Вървим по Coogee bay road[1] рано двама,

зора зори загадъчно красива,

пред нас страхотна водна панорама

с настъпващото утро се разкрива.

Там долу се е ширнал Океанът,

зад хоризонта блика светлината

и в небосвода, от пожар обхванат,

денят се ражда, тъмен плащ отмята.

И ето ни сред чайките на плажа,

седим, отправили на изток взори;

променя се със всеки миг пейзажа

и току-виж небето се разтвори

и изгревът — о, гледка несравнима

ни омагьосва и дъхът ни взима!

Сидни, Австралия — 2015 г.

[1] Coogee bay road — главната улица в предградието Куджи, която извежда до океана (Велики или Тихи океан) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.